Steen Gade (SF), 2007-04-26:
For SF findes der helt grundlæggende værdier, som vi altid vil kæmpe for.
Og så er nogle af dem, men altså ikke alle, formuleret i den danske grundlov: demokrati, religionsfrihed, forsamlingsfrihed, ytringsfrihed – vi kender dem alle sammen – men det handler jo også om modstand mod dødsstraf, om ligestilling mellem mænd og kvinder og kamp mod enhver diskrimination på grund af race, religion og seksuel orientering og for et åbent tolerant samfund, der er inkluderende over for alle, der bor her i landet.
Det er sådan et samfund, vi ønsker for danskerne, for europæerne og i virkeligheden for verdens befolkning, og det kan ikke gradbøjes.
Derfor skal der tages en hård debat med dem, der ikke står inde for disse værdier, både når de optræder i skikkelse af fundamentalister i indvandrermiljøer, og når de optræder som Søren Krarup'er i Dansk Folkeparti.
Der er altså ikke tale om specielle danske værdier.
Det, man kalder danske værdier, er også europæiske værdier, ja, det er faktisk universelle værdier, der forener på tværs af grænser, på tværs af race, på tværs af religion, på tværs af seksuel orientering – og heldigvis for det.
Men det er jo også derfor, vi har kritiseret Dansk Folkeparti i dag og kritiseret, at regeringen følger så meget efter, selv om der tages afstand nogle steder.
Lad os nu tage menneskerettighederne.
Der har jeg jo haft debatter med hr. Søren Krarup her, som ikke er tilhænger af FN's menneskerettigheder.
Det er da stærk tobak i et land, som lægger vægt på værdier, at man har toneangivende personer i et afgørende støtteparti til regeringen, som ikke går ind for FN's menneskerettigheder.
Og så skal man samtidig se, at regeringen fører sig frem i kamp for værdier.
Det er den kæmpemæssige utroværdighed fra regeringssiden, som vi vil afsløre i dag, og vi vil også afsløre, at Dansk Folkeparti er en hindring for integrationen og ikke en hjælp, som de selv plejer at sige.
Hr. Søren Krarup har jo heller ikke dementeret noget som helst i dag.
Han har bare sagt, at de har skrevet det på en forkert måde.
Derfor blev jeg så glad for den tale, som Folketingets formand holdt til statsborgerskabsdagen.
Og de, der læser oppositionens forslag nøje igennem, kan se, at de to første afsnit af forslaget er direkte citater af, hvad hr. Christian Mejdahl sagde.
Det var jo kloge ting om Danmark som et åbent samfund, og det er faktisk en værdi for mig, og om, at der ikke findes en facitliste, når det handler om at være dansk, og det siger jeg direkte til Dansk Folkeparti: Der findes ikke en facitliste – citat hr. Christian Mejdahl.
Der skal være plads til mange måder at være dansk på, samtidig med at vi skal værne om grundlæggende værdier og frihedsrettigheder.
Hvis jeg så må vende mig til rapporten, synes jeg, at den peger på to områder, hvor vi har nogle problemer: Det ene er ligestillingsområdet, og det andet er unges muligheder for selv at bestemme deres fremtid.
Der går det for langsomt, selv om det går i den rigtige retning i næste generation.
Og så vil jeg bare minde Dansk Folkeparti om, at det vel har taget Dansk Folkeparti ca. 15 år at vende sig fra at være modstander af en lovgivning, der forbød, at man må slå sine børn.
Dansk Folkeparti stemte imod det, arbejdede hårdt imod det, mente det var en dansk værdi, at man havde ret til at slå sine børn.
Men Dansk Folkeparti er i løbet af 10-15 år blevet klogere.
Det er jo det, vi skal have til at fungere også i nogle af de mere gammeldags indvandrermiljøer, hvor man tror på, at de der gammeldags værdier holder.
Det er bemærkelsesværdigt, at flygtningemiljøerne og indvandrermiljøerne faktisk er stærkere forankret i ytringsfriheden og forsamlingsfriheden end danskere.
Her har vi brug for en kampagne i skoler og undervisning for os alle sammen.
Og så lidt kuriøst: Det er jo sjovt at se, at når det gælder sort arbejde, er den danske værdi, at det sådan set ikke er så galt med sort arbejde, mens derimod 80 pct. af indvandrerne er imod sort arbejde.
Så der kunne vi måske have brug for en kampagne over for danskerne.
Jeg synes, det vigtigste i rapporten er, at der står, at hvis danskerne bliver bedre til at skabe sociale kontakter til flygtninge/indvandrere, vil det forbedre integrationen.
Og det understreger jo et problem, vi har, som også OECD har analyseret, at vi faktisk har en svag interkulturel kompetence.
Jeg er bekymret over en ting i rapporten, det er faktisk min største bekymring, og det er, at efterkommere af indvandrere i højere grad føler sig diskrimineret i det danske samfund.
Det er måske den alvorligste advarselslampe, der ligger i den her rapport, at første generation ikke følte sig særlig diskrimineret, men næste generation føler sig mere diskrimineret.
Der vil jeg så sige til dem, der er forespørgere her i dag: Hvem tror I, I hjælper i dag med alt det, I går og siger, som jo oven i købet er i modstrid med de retningslinjer, der blev sendt ud fra jeres partisekretariat for et år siden?
Det er jo dem, I hjælper i al den agitation, I fører, og i den unuancerede måde, I fører jer frem på.
Vi er tilhængere af anbefalingerne i rapporten, mener de skal foregå lokalt, og det er jo heldigvis sådan, at mange steder på mange institutioner er man i gang, og det vil jeg gerne være med til at fremme.